Diari Oficial de la Generalitat Valenciana


Sumari del DOGV 6184, del 14-01-2010 (2010/166)

RESOLUCIÓ d'11 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat (Conselleria d'Educació) i la Universitat Politècnica de València per al foment dels parcs científics i tecnològics per mitjà de la concessió d'un préstec per a la dotació d'infraestructura i equipament.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6184

Data del DOGV
:   14-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/166


Data del document
:   11-01-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * universitat
    * cooperació administrativa

RESOLUCIÓ d'11 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat (Conselleria d'Educació) i la Universitat Politècnica de València per al foment dels parcs científics i tecnològics per mitjà de la concessió d'un préstec per a la dotació d'infraestructura i equipament. [2010/166]
La Generalitat (Conselleria d'Educació) i la Universitat Politècnica de València han subscrit, després de la tramitació prèvia reglamentària, el 9 de desembre de 2009, un conveni de col·laboració per al foment dels parcs científics i tecnològics per mitjà de la concessió d'un préstec per a la dotació d'infraestructura i equipament.
En compliment del que estableix la clàusula sisena del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 2475/2009, i que figura com a annex d'aquesta resolució.
València, 11 de gener de 2010.- El director general del Secretariat del Consell: Ángel Mompó Romero.
Conveni de col·laboració entre la Generalitat de la Comunitat Valenciana (Conselleria d'Educació) i la Universitat Politècnica de València per al foment dels parcs científics i tecnològics per mitjà de la concessió d'un préstec per a la dotació d'infraestructura i equipament
València, 9 de desembre de 2009
Reunits
D'una banda, Alejandro Font de Mora Turón, conseller d'Educació, que actua en nom i representació de la Generalitat i facultat per a este acte per acord del Consell de data 4 de desembre de 2009.
D'una altra banda, la Universitat Politècnica de València, d'ara en avant UPV, amb CIF L1301156Y, creada amb rang d'universitat en virtut del Decret 495/1971, d'11 de març (BOE de 26 de març de 1971), amb seu al Camí de Vera, s/n, de València (Espanya), i en nom seu i representació el rector Juan Juliá Igual, nomenat pel Decret 52/2009, de 3 d'abril, del Consell de la Generalitat, i en virtut de les atribucions que li conferix l'article 55-d dels estatuts de l'UPV, aprovats pel Decret 253/2003, de 19 de desembre, del Consell,
Exposen
Primer. La Comunitat Valenciana ha aconseguit en els últims anys un nivell de desenrotllament que ha determinat la seua exclusió de l'àmbit d'aplicació del Reglament (CE) núm. 1628/2006, de 24 d'octubre de 2006, relatiu a l'aplicació dels articles 87 i 88 del Tractat a les ajudes regionals a la inversió. Això ha suposat la impossibilitat per a l'administració General de l'Estat de finançar infraestructures cientificotecnològiques a la Comunitat Valenciana a través de les ajudes públiques a la ciència i tecnologia adoptades en la Línia Instrumental d'Actuació d'Infraestructures Cientificotecnològiques, del Pla Nacional d'Investigació Científica, Desenrotllament i Innovació Tecnològica 2008-2011, Subprograma Nacional d'Actuacions en Parcs Científics i Tecnològics (ACTEPARQ).
Segon. L'article 15 de la Llei 17/2008, de 29 de desembre, de Pressupostos de la Generalitat per a 2009, preveu entre les formes de finançament d'inversions aprovades pel Consell en les universitats públiques de la Comunitat Valenciana les operacions de crèdit.
Tercer. La Generalitat ha subscrit en data 29 de desembre de 2008 un conveni de col·laboració amb l'administració general de l'Estat (Ministeri de Ciència i Innovació) per al foment dels parcs científics i tecnològics instaurats a la Comunitat Valenciana.
El mencionat conveni articula la concessió d'un préstec per l'administració general de l'Estat a favor de la Generalitat, per un import d'un milió tres-cents seixanta-un mil cinquanta-sis euros (1.361.056,00 euros), el lliurament efectiu del qual s'ha efectuat en data 30.01.2009, en forma de bestreta reembossable, per mitjà de transferència bancària.
La Generalitat assumix el compromís de finançar la dotació d'infraestructures i equipament de parcs científics i tècnics per mitjà de l'atorgament de préstecs en benefici de les universitats assenyalades en l'annex I al conveni subscrit amb el Ministeri, tenint en compte la selecció feta pel Ministeri de Ciència i Innovació.
Com en el mencionat annex es preveu com a únic beneficiari dels préstecs que en este s'articulen la Universitat Politècnica de València, per a l'execució de l'Edifici 8B i remodelació de l'Edifici 9B del Parc Científic Ciutat Politècnica de la Innovació, per un import d'un milió tres-cents seixanta-un mil cinquanta-sis euros (1.361.056,00 euros), la Generalitat (Conselleria d'Educació) i la Universitat Politècnica de València
Acorden
Subscriure el present conveni de col·laboració que regirà el préstec efectuat per la Generalitat a favor de la Universitat Politècnica de València, d'acord amb les clàusules següents:
Primera. Objecte
L'objecte del present conveni és regular la col·laboració entre la Conselleria d'Educació de la Generalitat i la Universitat Politècnica de València (UPV), que consistix en la concessió d'un préstec per a la dotació d'infraestructures i equipament.
Segona. Concessió del préstec
1. La Conselleria d'Educació atorga a la Universitat Politècnica de València un préstec per un import d'un milió tres-cents seixanta-un mil cinquanta-sis euros (1.361.056,00 euros), que l'accepta, a càrrec al projecte financer PT051 del programa pressupostari 542.50, dels Pressupostos de la Generalitat per a l'exercici 2009, en els termes i condicions que es pacten en el present conveni.
2. El préstec es concedix al tipus d'interés 0%, i amb un termini d'amortització de 14 anys, amb 2 de carència, a comptar del dia 1 de gener de 2010.
3. Els possibles rendiments financers que es puguen derivar del lliurament per anticipat dels fons no computaran en l'import del préstec.
Tercera. Obligacions de la Generalitat
El lliurament de l'import del préstec es realitzarà per mitjà de pagament anticipat, en l'exercici 2009, en forma de bestreta reembossable per mitjà de transferència bancària al compte de l'UPV en l'entitat bancària Caixa d'Estalvis de València, Castelló i Alacant, urbana Universitat Politècnica, C/C 8957291891 (JZM 0376/0724/61/5429770096).
Quarta. Obligacions de la Universitat Politècnica de València
1. L'UPV es compromet a realitzar les activitats per a les quals es concedix, és a dir, execució de l'Edifici 8B i remodelació de l'Edifici 9B del Parc Científic de la Ciutat Politècnica de la Innovació, d'acord amb el projecte que s'adjunta com a annex a este conveni.
2. La Universitat Politècnica de València farà efectives les anualitats previstes en el quadro d'amortització que figura a continuació, al llarg de la primera quinzena del mes de gener de l'anualitat en qüestió, per mitjà de transferència bancària al compte de la Generalitat en l'entitat Santander Central Hispano nº 3200-3454-47-4740104124, amb comunicació a la direcció general competent en matèria de política científica que acredite el reembossament de l'anualitat corresponent.
Moneda: euro
IMPORTS ANUALS D'AMORTITZACIÓ DEL PRÉSTEC

3. S'obliga a adoptar les mesures que siguen necessàries per a garantir el compliment de les obligacions del present acord.
4. S'obliga igualment a acreditar davant de la Generalitat el compliment de la finalitat del préstec, l'execució de les activitats per a les quals es concedix i la utilització correcta dels fons que s'entreguen dins dels dos mesos següents al dia en què concloguen les activitats. La documentació justificativa a presentar serà la següent:
a) Memòria descriptiva de les activitats realitzades.
b) Memòria econòmica dels gastos efectuats a càrrec de l'ajuda concedida, relatius a gasto realitzat en els exercicis 2008 i/o 2009.
5. En el cas que s'hagen produït retards en l'execució de les actuacions, l'UPV ho comunicarà immediatament a la Conselleria d'Educació, aportant una memòria justificativa de les causes dels dits retards i una proposta de nova data de finalització d'execució de les actuacions, a fi de demanar la preceptiva autorització respecte d'això. La Conselleria d'Educació adoptarà les corresponents mesures a l'efecte que s'autoritze a l'UPV un nou calendari i nova data de finalització d'actuacions.
Si no s'autoritza el nou calendari i la nova data d'execució de les actuacions, l'UPV reintegrarà el romanent total del préstec pendent d'amortitzar més els interessos de demora que resulten.
6. En el cas que l'UPV no satisfaça els imports anuals d'amortització en els terminis establits en este conveni, serà procedent la compensació d'ofici de deutes regulada en els articles 57 i següents del Reial Decret 939/2005, de 29 de juliol, pel qual s'aprova el Reglament General de Recaptació, i la resta de normes que siguen aplicables.
7. L'incompliment total o parcial dels requisits i la resta d'obligacions establits en este conveni i la resta de normes aplicables comportarà, amb l'audiència prèvia de l'entitat interessada:
a) Deixar sense efecte el finançament concedit, o minorar-lo, en cas d'incompliment de l'actuació o justificació per quanties inferiors.
b) El reintegrament total o parcial de l'ajuda concedida, junt amb els interessos de demora corresponents, d'acord amb el que disposa l'article 47 del Decret Legislatiu de 26 de juny de 1991, del Govern Valencià, pel qual s'aprova el Text refós de la Llei d'Hisenda Pública de la Generalitat Valenciana.
8. L'UPV es compromet a fer pública la col·laboració de la Generalitat i del Ministeri de Ciència i Innovació en les activitats realitzades en execució d'este conveni.
Quinta. Comissió de Seguiment
1. Per a garantir la correcta execució i el seguiment del que establix el present conveni es crearà una comissió de seguiment que estarà constituïda per dos representants de la Conselleria amb competència en matèria de política científica designats pel seu titular, i per dos representants de l'UPV.
El president de la dita comissió serà un representant designat per la Conselleria, i el secretari serà designat en la reunió constitutiva.
2. La Comissió de Seguiment es reunirà sempre que ho sol·liciten almenys dos dels seus membres. Esta comissió fixarà els criteris adequats per al seguiment de les actuacions del conveni, per a informar i proposar sobre el calendari d'actuacions, i resoldrà els dubtes i les controvèrsies que puguen sorgir en l'aplicació i la interpretació de les clàusules del conveni.
3. La Comissió es regirà pel que disposa sobre òrgans col·legiats la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Vigència del conveni i execució d'actuacions
1. Este conveni entrarà en vigor el mateix dia de la seua firma, i serà publicat en el Diari Oficial de la Comunitat Valenciana. Estarà vigent mentres subsistisquen obligacions de les parts i en tot cas fins al reintegrament total del préstec.
No obstant això, el present conveni podrà ser resolt per acord mutu i voluntari de les parts, o per denúncia del conveni per una de les parts a causa de l'incompliment de l'altra part, a la qual es comunicarà fefaentment, amb audiència prèvia d'esta, amb almenys tres mesos d'antelació.
2. La data prevista per a la finalització de l'execució dels projectes i de les inversions per a les quals es concedix el préstec és el 31 de desembre de 2009, però la seua execució es podrà estendre, si és el cas, fins a la nova data que es fixe de conformitat amb la clàusula quarta.
Sèptima. Compliment de la normativa comunitària europea
S'ha complit el que disposa l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels Projectes de la Generalitat dirigits a establir, concedir o modificar ajudes públiques, amb la remissió a la Direcció General d'Economia de l'informe de no subjecció a l'article 87.1 del Tractat de la Unió Europea.
Octava. Naturalesa del conveni.
El present conveni té naturalesa administrativa i, com que està exclosa l'aplicació de la legislació general de contractació administrativa, es regirà per les seues pròpies normes i subsidiàriament pel que preveu aquella legislació i en els principis generals de l'ordenament jurídic administratiu.
Novena. Resolució de controvèrsies
La resolució de les controvèrsies que es puguen sobre la interpretació i l'execució del present conveni hauran de resoldre's de mutu acord de les parts, d'acord amb el que preveu la seua clàusula quinta. Si no es pot aconseguir el dit acord, les possibles controvèrsies han de ser resoltes de conformitat amb el que disposa l'article 44 de la Llei 29/1998 de 13 de juliol, Reguladora de la Jurisdicció Contenciosa Administrativa.
I com a mostra de conformitat, les parts subscriuen el present conveni en tres exemplars i a un sol efecte.
El conseller d'Educació: Alejandro Font de Mora Turón.
El rector de la Universitat Politècnica de València: Juan Juliá Igual.
ANNEX
Projecte d'execució de l'Edifici 8B i de remodelació de l'Edifici 9B del Parc Científic de la Ciutat Politècnica de la Innovació
Este projecte que engloba dos dels tres edificis de la tercera fase de la Ciutat Politècnica de la Innovació, s'estructura en dos subprojectes:
Execució de l'edifici 8B
Remodelació i adequació de l'edifici 9B com a incubadora d'empreses
1. Execució de l'edifici 8B
1.1. Descripció de les actuacions, destinació de l'edifici.L'edifici 8B (anteriorment este edifici es denominava IDI5) amb una superfície útil de 30.363,40 m2, completarà amb els edificis 8G i 8E l'edifici singular de la Ciutat Politècnica de la Innovació.
A la seua finalització, l'edifici 8B albergarà un centre de desenrotllament empresarial (per al qual es comptarà amb una superfície pròxima als 3.000 m2) on tindran cabuda totes aquelles empreses que hagen finalitzat la seua estada a la incubadora de la CPI (edifici 9B), així com les empreses de base tecnològica o laboratoris d'I+D que desitgen ubicar-s'hi.
Una altra part important d'esta instal·lació serà ocupada per servicis comuns a tots els instituts, centres i empreses que s'instal·len a la CPI, en concret, salons d'actes i exposicions, sales de reunió i treball, restaurant cafeteria, així com dos soterranis amb un total de 14.854 m2 de superfície útil) que seran utilitzats com a aparcaments per a tot el parc científic (actualment no n'hi ha). No obstant això, la major part de la superfície útil de l'edifici serà ocupada pels següents instituts i centres d'investigació (les principals característiques dels quals es descriuen en l'annex):
Institut d'Investigació i Innovació en Bioenginyeria
Institut d'Universitari de Restauració del Patrimoni
1.2. Pla de situació
L'edifici 8B està ubicat al campus de Vera de la Universitat Politècnica de la Innovació, al costat de l'Avinguda dels Tarongers i el carrer Enginyer Fausto Elio.
1.3.Cost de l'obra
El cost total de l'obra serà de 79.476.256,72 euros (sense IVA), desglossat segons el quadro adjunt.
Edifici 8B (totes les quantitats són sense IVA)
2. Remodelació i adequació de l'edifici 9B com a incubadora d'empreses.
2.1.Descripció de les actuacions, destinació de l'edifici.
L'edifici d'incubació s'executarà en dos fases de 1.800 m2 cada una; la primera estarà disponible a finals de 2008, i encara no hi ha data per a la segona fase. La primera fase s'ha dissenyat per a albergar-hi entre 15 i 20 empreses en unitats modulars de 36, 54, 73 i 109 m2, a més dels necessaris espais comuns en l'edifici (sales de reunió, recepció i servicis de reprografia i correus, sala de personal) i sales per a la ubicació d'entitats de servicis empresarials.
Com a complement, a més, s'estudia la possibilitat d'instal·lar a mitjà termini antenes del sistema d'incubació de la CPI a la resta de campus de l'UPV a fi d'estimular la promoció empresarial i explotar el potencial de la comunitat científica de la universitat. La seu principal actuaria com a centre d'una xarxa d'àmbit provincial amb nodes a Gandia i a Alcoi, i contribuiria, d'esta manera, a la modernització industrial seguint un model de desenrotllament econòmic descentralitzat.
2.2. Pla de situació
L'edifici 9B està ubicat en el campus de Vera de la Universitat Politècnica de la Innovació, al costat de l'edifici ocupat per l'Institut de Biomecànica de València, al costat del carrer Enginyer Fausto Elio.
2.3. Cost de l'obra
El cost total de l'obra serà de 1.328.930,40 euros (sense IVA), desglossat segons el quadro adjunt.
Edifici 9B (totes les quantitats són sense IVA)
